 विडम्बना गै ऐ जे भारत सरकार ने कश्मीर दे बक्ख बाह्‌रे पेदे लोकें कन्नै टकराव दा रस्ता चुनने दा उसलै फैसला लैता ऐ जिसलै लम्मे समें थमां जारी समस्या गी हल्ल करने गित्तै गल्लबात दी प्रक्रिया द्वारा शांति दी राह् उप्पर अग्गें बधने गित्तै स्हेई मौका ते अनुकूल वातावरण हा।  6 अक्तूबर गी प्रस्तावित लाल चौक मार्च गी रोकने गित्तै नमीं दिल्ली दे निर्देशें उप्पर कम्म करने आह्‌ले राज्यपाल शासन पासेआ अनिश्चितकालीन कर्फ्यू लाई देने ते उद्‌दर तथाकथित अलगाववादियें दी समन्वय समिति पासेआ अपने शांतिपूर्ण प्रदर्शन दी योजना गी जारी रक्खने उप्पर अड़े रौह्‌ने गित्तै केईं अलगाववादी नेताएं दी अजादी ते गतिविधियें इच रूकावट पैदा करने गित्तै प्रशासन गिलानी घरै इच नज़रबंद न जिसलै के शब्बीर अहमद शाह ते होर केईं नेता ते कार्यकर्ता जन सुरक्षा अधिनियम दे तैह्‌त गिरफ्तार कीते गे न।  जे के एल एफ प्रमुक्ख मोहम्मद यासिन मलिक, जिसने इस रैली दी अगुआई करनी ही, गी बी शनीवारें श्रीनगर इच पुज्जे दे इक मानवाधिकार ग्रुप दे मेम्बरें गी बी हिरासत इच लेई लैता गेआ ते उंदे थमां पुच्छ गिच्छ कीती गेई।  इच स्थिति कन्नै बल प्रयोग दे तरीके कन्नै निबड़ने दी नीति दे फ्ही आई जाने ते बल प्रयोग कन्नै लोकें दियें राजनीतिक इच्छेआएं गी कुचलने दे अशुभ संकेत न जेह्‌ड़े छड़े खतरनाक गै सिद्ध होई सकदे न।  लाल चौक मार्च दा आह्‌वान करने आह्‌ली समन्वय समिति ने एह् स्पश्ट करी दित्ता ऐ जे एह् आत्मनिर्णय दे अधिकार ते मानवाधिकारें गित्तै लोकें दी मंग गी दोह्‌राने दे उद्‌देश कन्नै आयोजत कीती जाने आह्‌ली शांतिपूर्ण रैली होग।  समन्वय समिति दे नेताएं पासेआ व्यक्तिगत तौर उप्पर ते संयुक्त तौर उप्पर बी बार बार एह् गल्ल दोह्‌राई गेई ऐ जे ओह् कुसै बी किस्म दी हिंसा दा बरोध करदे न ते अपने अधिकार हासल करने गित्तै ओह् छड़ा शांतिपूर्ण तरीका चाह्‌न्दे न।  उनें रैली इच शामल होने आह्‌ले लोकें गी एह् चेतवानी देई दित्ती ऐ जे मार्च दे मौके उप्पर ना ते पत्थरबाजी ते ना गै कुसै बी किस्म दी हिंसा दी इजाजत दित्ती जाग जां बर्दाश्त कीती जाग। 